《潘君理以尊人诔文见属赋谢》
明代·郑学醇

尧阶逊箕颍，汉禄辞黄绮。冥鸿渐九逵，潜虬媚渊水。

絓组世所荣，幽贞自君子。懿哉脩嫭人，遥遥振芳轨。

秉志惟达生，宁暇掇青紫。燕赵惬奇游，园庐竟栖止。

垢气曾不婴，令誉存终始。高揖谢人群，恭敬遗桑梓。

潜德信璠玙，编摩须国史。欲镌有道文，愧匪中郎比。

作者简介：广东顺德人，字承孟。隆庆元年举人。任武缘知县。有《句漏集》。